<classify> SERIKALI imesema hatua ya wananchi kumuonesha mabango Makamu wa Rais, Samia Suluhu Hassan kuhusu migogoro ya ardhi, inaashiria wakuu wa wilaya na wakurugenzi wameshindwa kutekeleza wajibu wao.Aidha Wizara ya Ardhi, Nyumba na Maendeleo ya Makazi imesema ipo kwa ajili ya kutatua migogoro mikubwa ya ardhi ikiwamo mashamba makubwa ya ushirika yaliyobinafsishwa.Waziri wa Ardhi, Nyumba na Maendeleo ya Makazi, William Lukuvi alisema hayo wakati anazungumza na wananchi wa wilaya ya Same ambao walikuwa wakimnyooshea mabango makamu wa rais kuhusu migogoro katika maeneo yao.Waziri Lukuvi alitoa muda hadi kufikia Desemba 31 mwaka huu migogoro ya ardhi baina ya vijiji na vijiji, ile ya watu binafsi iwe imemalizika. Napenda tuelewane jambo moja, ni nyie wenye mabango kuhusu migogoro ya ardhi, hiyo siyo hadhi ya kiongozi huyu, ni ishara kwamba viongozi katika halmashauri na wilaya hamuwezi majukumu yenu, alisema.Alisema ni jukumu la viongozi wa halmashauri na wasaidizi wao kutatua migogoro baina ya mtu na mtu, vitongoji na hata kijiji na kijiji kwani wao ndio wahusika na kwamba wizari ni hatua ya mwisho katika kuthibitisha na kuandaa nyaraka halali.Lukuvi alisema wizara yake ina watendaji makini na kwamba wanafanya kazi kwa weledi kwani wameondoa mfumo wa kufanya kazi kwa mazoea. Alisema anatambua wapo baadhi ya watendaji katika halmashauri za wilaya nchini wamekuwa chanzo cha migogoro ya adhi kwa kupokea rushwa na kuwalaghai wananchi.Migogoro mingi ya ardhi ilisababishwa na watendaji wa halmashauri za wilaya ambao waliongozwa na tamaa binafsi, waligawa kiwanja kimoja kwa mtu zaidi ya mmoja, leo watendaji wale wale, wamebadili utendaji wao, hatutakuwa na migogoro mipya, alisema.Waziri Lukuvi alitaka watendaji wa idara ya ardhi kuwashirikisha wananchi katika utatuzi wa migogoro hiyo ili waweze kuridhia, badala ya mfumo wa sasa watendaji kuamua wenyewe bila kuwashirikisha wananchi wa maeneo husika.Mapema baadhi ya wananchi waliozungumzia migogoro ya ardhi, Stella Mbwambo, Anna Stefano na Razak Mdee walisema baadhi ya watendaji wa halmashauri ni chanzo kikuu cha migogoro ya ardhi, lakini pia hawashirikishi wananchi wakati wa utatuzi huo.Walisema kama serikali imeamua kutatua migogoro hiyo ni lazima kuwashirikisha wananchi kwa kina kwani wao ndiyo wanafahamu historia halisi ya maeneo yenye migogoro, badala ya wataalamu wanavyofanya.  <topic>: kitaifa 